หุ้นกลุ่มสามารถฯ ปิดร่วงยกแผง โบรกฯแนะถือ-เตรียมหั่นคาดการณ์กำไรลง
SAMART-SAMTEL ยังดิ่งหนัก โบรกฯแนะถือ-เตรียมหั่นคาดการณ์กำไรลง 
29 ต.ค. 2558

ผู้สื่อข่าวรายงานว่า ราคาหุ้น บริษัท สามารถเทลคอม จำกัด (มหาชน) หรือ SAMTEL ปิดตลาดวันนี้อยู่ที่ 17.80 บาท ลบ 1.80 บาท หรือ 9.18% มูลค่าการซื้อขาย 104.43 ล้านบาท 
ด้านราคาหุ้น บริษัท สามารถคอร์ปอเรชั่น จำกัด (มหาชน) หรือ SAMART ปิดตลาดวันนี้อยู่ที่ 19.90 บาท ลบ 1.20 บาท หรือ 5.69% มูลค่าการซื้อขาย 1.32 พันล้านบาท 
บล.กสิกรไทย แนะถือ SAMTEL พื้นฐาน 22.90 บาท แม้คาดว่า SAMTEL น่าจะไม่ได้ทำผิดกฏหมาย แต่ระหว่างรอการสืบส่วนของตำรวจจะเป็นแรงกดดันราคาหุ้นในระยะสั้น พร้อมคาดว่าประเด็นดังกล่าวจะไม่ส่งผลกระทบต่อความสามารถในการประมูลงานของ SAMTEL รวมทั้งโครงการติดตั้งระบบวิทยุสื่อสารมูลค่า 3.3 พันล้านบาท ของกรมตำรวจซึ่งอยู่ระหว่างการรอเซ็นสัญญา
อย่างไรก็ตาม หากเราใช้สมมติฐานว่าบริษัทจะสูญเสียงานโครงการติดตั้งระบบวิทยุสื่อสารโดยไม่มีโครงการใหม่เข้ามาทดแทน จะส่งผลให้ประมาณการกำไรสุทธิในปี 2559 ถูกปรับลง 35% และ 9% ในปี 2560 และราคาเป้าหมายจะลดลง 8% เป็น 21 บาท จาก 22.9 บาท  
ทั้งนี้ยังคงแนะนำถือ SAMTEL แต่ราคาที่ปรับตัวลงวานนี้ เริ่มอยู่ในระดับที่น่าสนใจลงทุนด้วยแนวโน้มอัตราผลตอบแทน 16.8%  ส่วนผลกระทบต่อ SAMART ซึ่งเป็นบริษัทแม่น่าจะจำกัด แม้จะมีความกังวลต่อเนื่องจาก SAMTEL ต่อการประมูลโครงงานไฟฟ้าของ SAMART  แต่ยังไม่ได้รวมมูลค่าโครงการไฟฟ้าไว้ในการประเมินมูลค่าหุ้น โดยยังคงแนะนำถือ SAMART และราคาที่น่าสนใจลงทุนควรต่ำกว่า 21 บาท ซึ่งจะมีแนวโน้มอัตราผลตอบแทนที่มากกว่า 10%